Hans Christian Schmidt (V), 2002-05-28:
Jeg skal gerne bekræfte, hvordan strandbeskyttelseslinjen, som netop er vedtaget af de partier, der stiller spørgsmålet, hænger sammen.
Det hænger præcis sådan sammen, som man selv har vedtaget det, sådan som man selv har udformet det.
Dengang sagde et flertal, og det var jo regeringspartierne - og jeg skal gerne oplyse, hvem der i grunden stemte for den strandbeskyttelseslinje - at det skal være sådan, at når man laver strandbeskyttelseslinjen, skal det være sikkert, at landmænd kan få lov til at opføre de bygninger, som nu måtte være nødvendige for deres drift.
Når man f.eks. så tager en medhjælperbolig nu og spørger: Hvis nu den er nødvendig for ens drift, må den så godt opføres?
Det siger jo næsten sig selv, at en medhjælperbolig, som vi nu har diskuteret længe, ikke måtte være en bolig, der skulle opføres med salg for øje, men det skulle være en medhjælperbolig, som den pågældende landmand skulle finansiere af egen lomme, for at vi kunne være sikre på, at der ikke kunne laves spekulation. Hvis vedkommende ønsker at opføre en medhjælperbolig, kan jeg sige, at så er det jo ikke et spørgsmål om, hvor gården ligger.
Det er jo tankevækkende, at vi nu tager et helt nyt element ind i dag, så det nu begynder at handle om strandbeskyttelseslinjen.
Indtil nu har vi diskuteret planloven.
Den forlader vi så nu, og så siger vi: Nu har det været planloven, og vi må kunne føre mere ind i debatten, og det kan vi, for nu kan vi tage strandbeskyttelseslinjen ind.
Jeg skal sådan set bare sige, at der jo aldrig har været en debat om, at nu skulle man begynde at vurdere, hvor de enkelte gårde lå.
Det er så noget helt nyt, der kommer nu, at nu skal vi til at diskutere det, og det er jo tankevækkende.
Hele debatten er i dag gået på, om der var brug for en medhjælperbolig, og hvor mange der ville blive opført.
Nu er vi så begyndt at lande derhenne, at det har vi
nogenlunde styr på, det kan vi blive enige om, så nu bringer vi et nyt element ind, nemlig den strandbeskyttelseslinje, som jo netop de tidligere regeringspartier, SF og Enhedslisten vedtog. Og hvad sagde den daværende regering, SF og Enhedslisten?
De sagde: Man må ikke lave en strandbeskyttelseslinje, som kan genere landmændene.
Man må jo så i dag spørge, om man skulle have gjort det.
Men den tidligere regering sagde, at vi ikke kan have en strandbeskyttelseslinje, som generer landbruget.
Samtidig har man jo været meget optaget af, at når vi lavede de her medhjælperboliger, skulle vi sikre os, at det ikke var nogle, der kunne frastykkes.
Vi skulle sikre os, at der ikke kunne gå spekulation i det.
Når man så spørger ekspertisen: Hvordan kan man lave det?
Jo, siger de, lad os lave det sådan, at det er den mand, der ejer gården, der selv skal opføre den, selv finansiere den.
Så gør vi det.
Så kommer man sidst på dagen i dag, og så siger man: Aha!
Ja, altså hvis man vil lade sig overraske af det, så skal man pkt. 1 lade sig overraske af sin egen regel, som man indførte om strandbeskyttelseslinjen, pkt. 2 lade sig overraske over, at man ønskede, at det var noget, landmanden skulle opføre af hensyn til sin drift, eller når det skete i et glidende generationsskifte, og som pkt. 3 skal man så sige, at nu tager vi så hele debatten en gang til.
Jamen jeg vil bare sige: Miljøministeren stiller sig ikke i vejen.
Det har bare intet med planloven at gøre.
Intet!
Det har noget med strandbeskyttelseslinjen at gøre.
Så man kan ikke ændre det her i planloven.
Det, man skal have ændret, er strandbeskyttelseslinjen, som den tidligere regering lavede.
Det kan vi godt gå ind i.
Det skal jeg ikke blande mig i.
Jeg synes bare, det er meget upassende, at vi nu skal til at diskutere det midt i planloven.
Vi har jo altså tiden til at debattere, så det gør vi, og miljøministeren er rede.
Jeg er bare nødt til at sige, sådan at miljøministeren ikke senere kan klandres for det, at jeg nu har bevæget mig ind på noget helt andet end planloven, nemlig på strandbeskyttelseslinjen.
Det er jo noget helt andet; det kan ikke reguleres i planloven, og det har ikke noget med planloven at gøre.
Det er naturbeskyttelsesloven, man skal over i.
Jeg siger det kun.
Planloven er sådan set færdig, men jeg forstår nu, at vi nu tager et nyt element ind i debatten.